Rozsudok Všeobecného súdu (ôsma komora) z 29. apríla 2020 – Tilly‑Sabco/Rada a Komisia
(vec T‑707/18)
„Poľnohospodárstvo – Vývozné náhrady – Hydinové mäso – Nariadenie (EÚ) 2018/1277 prijaté v nadväznosti na zrušenie vykonávacieho nariadenia (EÚ) č. 689/2013 rozsudkom Súdneho dvora – Právomoc autora aktu – Zneužitie konania – Povinnosť odôvodnenia – Mimozmluvná zodpovednosť – Dostatočne závažné porušenie právnej normy, ktorá priznáva práva jednotlivcom – Ujma“
1.      Žaloba o neplatnosť – Rozsudok o zrušení – Účinky – Povinnosť prijať vykonávacie opatrenia – Rozsah – Zohľadnenie tak odôvodnenia, ako aj výroku rozsudku – Príslušná inštitúcia – Zrušenie právneho základu umožňujúceho, aby tá istá inštitúcia prijala nový akt nahradením zrušeného aktu – Možnosť prijatia na základe článku 266 ZFEÚ – Neexistencia
(článok 13 ods. 2 ZEÚ; článok 266 ZFEÚ)
(pozri body 42 – 44, 66, 70)
2.      Poľnohospodárstvo – Spoločná organizácia trhov – Vývozné náhrady – Stanovenie súm – Právomoc Rady – Právny základ – Článok 43 ods. 3 ZFEÚ
[článok 43 ods. 3 ZFEÚ; nariadenie Európskeho parlamentu a Rady č. 1308/2013, článok 196 ods. 1 písm. a) bod viii) a článok 198 ods. 2]
(pozri body 47, 57 – 62, 67, 81)
3.      Akty inštitúcií – Akt, ktorým sa mení skoršie ustanovenie – Všeobecné zásady práva – Pravidlo súbežnosti právnych foriem – Porušenie – Neexistencia
(nariadenie Európskeho parlamentu a Rady č. 1308/2013; nariadenie Rady č. 1234/2007; nariadenie Komisie č. 689/2013)
(pozri body 74 – 77)
4.      Poľnohospodárstvo – Spoločná organizácia trhov – Vývozné náhrady – Stanovenie súm – Stanovenie sumy pre dotknuté tovary na nulu po prvýkrát – Prípustnosť
(článok 43 ods. 3 ZFEÚ; nariadenie Európskeho parlamentu a Rady č. 1308/2013, článok 196 ods. 3; rozhodnutie Rady 2018/1277, článok 1 ods. 1)
(pozri body 85, 86)
5.      Žaloba o náhradu škody – Návrh na náhradu škody spojený s návrhom na zrušenie – Zamietnutie návrhu na zrušenie spôsobujúce zamietnutie návrhu na náhradu škody
(články 263 a 340 ZFEÚ)
(pozri bod 115)
6.      Mimozmluvná zodpovednosť – Podmienky – Dostatočne závažné porušenie právnej normy, ktorá priznáva práva jednotlivcom – Právna norma, ktorá priznáva práva jednotlivcom – Pojem – Procesné pravidlo, ktorého cieľom je umožniť vládam členských štátov uskutočňovať kontrolu nad vykonávaním vykonávacích právomocí Komisie – Vylúčenie
(článok 340 druhý odsek ZFEÚ; nariadenie Európskeho parlamentu a Rady č. 182/2011, článok 3 ods. 3)
(pozri body 117 – 121)
Predmet
Návrh podaný na základe článku 263 ZFEÚ na zrušenie nariadenia Rady (EÚ) 2018/1277 z 18. septembra 2018, ktorým sa stanovujú vývozné náhrady za hydinové mäso (Ú. v. EÚ L 239, 2018, s. 1), a ďalej návrh podaný na základe článku 268 ZFEÚ na priznanie náhrady škody, ktorá žalobkyni údajne vznikla v dôsledku skutočnosti, že uvedené vývozné náhrady za obdobie od 19. júla do 31. decembra 2013 boli stanovené v nulovej výške
Výrok
1.
Žaloba sa zamieta.
2.
Tilly‑Sabco je povinná nahradiť trovy konania.